SZEPTEMBER 25.
Szentéletű Fruzsina anyánk emléke
hajnali szolgálaton
Tropár 8. hang
Tebenned, ó szent anyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet mint mulandót megvessük, * és mindenben a halhatatlan lélek javára fáradozzunk. *’ Ezért most az angyalokkal örvendezik a te lelked, Szent Fruzsina anya!
Dicsőség… most és… 
A Bárányt és Pásztort s a világ Megváltóját * szent Szülője a kereszten látván, * könnyezve sóhajtott föl: * A világ örvend, mert megnyerte szabadulását, * bensőm azonban följajdul, midőn a keresztfán függsz, * amit mindnyájunkért vállaltál, * én Fiam, én Istenem!
Az első zsoltárcsoport után a Szent Kereszt leülői
 8. hang
Látván a gonosztevő az élet Urát kereszten függni, mondá: * Ha nem a megtestesült Isten volna az, * aki velünk fölfeszítve van, * a nap az ő fényét nem rejtette volna el, * és a föld sem indult volna meg rengések között. *’ De ki mindnyájunkért szenvedsz, emlékezzél meg rólam, Uram, a te országodban.
A két gonosztevő között, * mint az igazság mérlege állott a te kereszted, * mert amíg az egyiket a káromlás terhe pokolba süllyesztette, * a másik bűneiből megkönnyebbülten * az Isten ismeretére jutott el. *’ Krisztus Istenünk, dicsőség néked!
Dicsőség... most és... fájdalmas Istenszülő-ének
Szent véredből testet öltött egyszülöttedet megláttad * latrok között fölfeszítve, aki tőled titkos módon született, * szíved akkor gyötrelemmel telt, ó Legtisztább, * és anyai fájdalmaddal siránkozva kiáltottad: * Jaj, édes gyermekem, * mely fölfoghatatlan isteni terv ez, mellyel teremtményedet életre keltetted. *’ Éneklem most a te irgalmadat.
A második zsoltárcsoport után a Szent Kereszt leülői 
8. hang
Jósággal a keresztet magadra vállaltad, * föloldottad Ádám szegénységét, egyetlen végtelen Jóság! * Megtörted a halál erejét, kegyelmes, bűnnélküli Uram! * Szenvedéseddel üdvözítetted a világot, Uralkodóm! * Azért, Életadó, arra kérlek, bukott lelkemen könyörülj meg, * amikor ítéletet mondasz tetteim fölött, emberszerető, igazságos Bíró! * Adjál nékem, végtelen irgalmú, kegyelmes Isten, bűnbocsánatot, *’ mert te vagy egyetlen bűn nélkül való.
Mintadallam: Föltámadtál a sírból...
A fa halált hozott az Édenkert közepén, * ám a föld közepén a fa életet sarjadzott, * mert a haláltól mentesek az elsőt megízlelvén * halandókká lettek, * a második birtoklása azonban az enyészhetetlenség bőségét adja, *’ mert a kereszten Krisztus megváltotta az emberi nemet.
Dicsőség... most és... fájdalmas Istenszülő-ének. Mintadallam: Megértvén a titokteljes...
Az evéstől enyészetre jutottak fölkeresésére, végtelen Jóság, lejöttél, * emberré lettél az én véremből és a te véreddel átistenítetted az embereket! * - a Szeplőtelen így kiáltott hajdan siránkozva, * mikor látta a kereszten függő Krisztus haldoklását, * és siratta, s szeméből könnyáradat fakadt, *’ arcát tépi, s őt magát magasztalja.
Kánon
I. óda. 5. hang
A lovas hadsereget, Krisztus * az ő magas jobbjával összetörve * a Vörös-tengerbe fullasztá, * az izraelitákat * pedig megszabadítá, * kik győzelmi éneket énekelnek.
Istennek tetsző szent énekkel zengem ma a te szent és valóban magasztalásra méltó emlékedet. Árassz el imáid fénysugarával, végtelenül szent, ki az Istentől jövő boldogság nevét viseled.
Csak Krisztus isteni szépsége után vágyódtál, és az ő szellemi szépségének varázslatába kerültél. A testi szépséggel nem is törődve az Isten dolgainak szemléletébe merültél, dicsőséges!
Erények szépségével ékeskedő jegyes! Eljegyezted magadat a valóban szépséggel ékeskedő Krisztussal, és elhagytad evilági kérődet és az élet minden gyönyörűségét, Fruzsina!
Istenszülő-ének
Aki mindent fölülmúló jóságával feltündöklött belőled, Szeplőtelen Szűz, az tiszta édesség és élet, s ő a vágyaink netovábbja. Esedezzél hozzá, hogy üdvözítsen engem, és én szüntelenül magasztallak téged!
III. óda. 5. hang. Ki parancsoddal a semmiből...
A küzdelmekben keményen kitartottál, a gonosz lélek cselvetéseit megsemmisítetted, az ördögök támadását visszaverted, angyalokhoz lettél hasonlóvá, tested halálra adásával a halhatatlanságot munkáltad, anyánk!
Életed megörvendezteti a szerzetesek lelkét, hatékonyan segít, és nevel a Teremtő üdvösséges parancsainak a megtartására, az enyészhetetlenség ösvényén való járásra és a szeretet hegycsúcsára való följutásra, Fruzsina!
A te fényes emléked fénnyel árasztja el a buzgó hívek sokaságát és dicsőítésedre serkenti a szentéletűek karát, megörvendezteti az angyalokat, akikkel együtt élsz Isten udvarában mint angyal, amint a földön is éltél.
Istenszülő-ének
A szenvedélyek háborgatása hány‑vet, a gonosz lelkek örvénye elnyel, a bűn vihara gyötri lelkemet. Erősíts meg engem, Isten Anyja, s én különlegesen dicsőítelek téged!
Katavászia 5. hang 
Ki parancsoddal * a semmiből létrehoztad a földet, * és hatalmas tömegét * a te törvényeid * ingatlanul álló sziklájára függesztéd, * erősítsd meg Egyházadat, * egyedül Jóságos és Emberszerető!
Kathizma
5. hang. Minta: Az Atyával...
A gyöngébb természetet erőssé tette * az égi jutalom reménye. * Férfiak között laktál kétkedést nem ismerő lélekkel, * Istentől ihletett szűz. * Szenvedéseid és buzgó virrasztásaid sarkával * az Éva sarka után leselkedőt eltapostad. *’ Azért híven boldognak hirdetünk téged!
Dicsőség... most és... fájdalmas Istenszülő-ének ugyanarra
Kereszten látván téged, Anyád, Krisztus, * önszántadból függve két lator között, * anyai keblében reszketve sóhajtott föl: * Teljesen bűn nélküli Fiam, * hogy feszíthettek gonosztevőként keresztre téged, *’ holott te mint jóindulatú, életre akarod kelteni az emberi nemet?
IV. óda. 5. hang
A te szent megalázkodásodat, Krisztus, * látnoki szemmel megértvén Habakuk, * remegve kiáltott föl hozzád: * Eljöttél a te népednek üdvözítésére, * hogy megmentsd fölkentjeidet.
Teljesen a lelkek Vőfélyének, a mennyei Atyának adtad át magadat, és sem atyád, sem evilági jegyesed szeretete nem akadályozott meg abban, hogy az üdvösség útját járjad.
Isteni bölcsességgel pálmaként az igazság édességét sarjadzottad, és az önmegtagadás erényeinek gyümölcseit megsokasítottad, Isten bölcse!
Az Úr szeretetének parazsától lángra lobbanva, az önmegtagadás tüzében elhamvasztottad a gyönyörök pozdorjáját, és ragyogó fényűvé tetted csodáid lámpását.
Istenszülő-ének
Könyörülj, könyörületes, szeplőtelen Istenszülő, szerencsétlen lelkemen, melyet a bűnös szenvedély beszennyezett és folyton nyomorgat!
V. óda. 5. hang
Ki a világossággal, mint köntössel körül vagy öltve, * hozzád virrasztok, * és hozzád kiáltok: * Elhomályosult lelkemet * világosítsd meg, Krisztus, * mint egyedül irgalmas!
Isteni ihletésű cselekedeteid fényével smaragdként egészen tiszteletreméltónak bizonyultál, férfiak között férfias pályafutást végeztél, és az Úrnak kedve telt benned.
Könnyeidet kenetként ontottad és jó illatot árasztottál. Föl is magasztaltak, és mint ártatlan szűz, drága kenetként Istennek áldoztad magadat.
Minden törekvéseddel kitartottál Isten mellett, őutána vágyódtál, őt kerested és az ő üdvösséges törvényeit követted, ó szűz!
Istenszülő-ének
Kisded csecsemőként hoztad e világra, Istennek szeplőtelen jegyese, a kezdetnélküli Atyától öröktől fogva, minden idő előtt kisugárzott Fiút. Esedezzél hozzá a világért!
VI. óda. 5. hang. A szenvedélyek lélekemésztő...
Milyen tiszta és szeplőtelen vagy, mily ékességes, mennyire szép! Jegyeseddel, az Igével léptél frigyre, és ő megőriz  sértetlenül mindörökké!
Fohászkodással és könnyekkel kerested az Alkotót, és mint választott, méltóvá lettél az ő szent színe látására, a többi kiválasztottal együtt, magasztalásra méltó!
Az önmegtagadás példaképeként és a bölcsesség lelkes képeként állsz a hívek előtt, akik magasztalják a te szent emlékedet, Fruzsina!
Istenszülő-ének
Felfoghatatlan módon szülted az idő felett álló Urat és kifejezhetetlen módon a Teremtőt, hogy megszabadítsd minden romlástól azokat, akik Istenszülőnek nevezve magasztalnak téged!
Katavászia 
A szenvedélyek lélekemésztő * viharától dühöngő * tengerét csöndesítsd le, * a romlásból vezess ki, Krisztus, * mint jóindulatú Uram! 
Konták 
2. hang. Minta: A magasságbelieket kerested...
Magasztos életet vágytál elérni, * a lenti élvezeteket pedig buzgón elkerülted, * és férfiak közé vegyültél, minden magasztalásra méltó! *’ Krisztusért, mint vőlegényedért, e világi jegyesedről lemondtál.
Ikosz
Örömmel és vidámsággal örvendezzünk lelkünkben, és hallgassuk buzgón a csodálatos szavakat! Ez a történet felülhalad és ámulatba ejt minden értelmet. A nő férfiak között tartózkodott, Beliárt legyőzte, a gyönyörök tüzét eltaposta és egyáltalán nem égett meg: Krisztus után vágyódott a Szeplőtelen, és e világi jegyeséről lemondott.
VII. óda. 5. hang
Atyáink dicsőített Ura, * a lángokat kioltád, * a jámbor ifjakat harmattal nedvesítéd, * kik együtt éneklének: * Áldott vagy te, Istenünk.
Fölkelt számodra a világosság és azzal együtt az öröm, ó dicsőséges, mert helyes gondolkodásmóddal zengted: Áldott vagy te, Istenünk!
Hatalmad vesszeje a Kereszt volt, azért az ördögök torkától megmenekültél, szentéletű, és zengted: Áldott vagy te, Istenünk!
Lelkedet a Szentlélek lakhelyévé tetted, szentéletű, az megerősített, és a gonosz lelkeknél hatalmasabbá tett.
Istenszülő-ének
A test nélküli Istent megtestesülten megszülted, Szeplőtelen, hogy megváltson minket, akik félelemmel zengjük: Áldott vagy te, Istenünk!
VIII. óda. 5. hang. Néked, mindenek Teremtője...
A testies szenvedélyeket legyőzted és a szellemi angyalok életét utánoztad. Most velük zenged: Énekeljétek az Urat és magasztaljátok őt mindörökké!
Az Élet Sáfára adott néked életet,és az ő útmutatása szerint szolgáltál neki, az ő isteni szépsége után vágyódtál, ővele örvendezel most mindörökké.
Az igazi örök élet hajlékába emelkedtél föl, s amire vágytál, azt elérted, ó szűz, mert az élet fájának gyümölcsét élvezed és Krisztust magasztalod mindörökké.
Istenszülő-ének
Egészen kiválasztott, egészen szépséges vagy, mindenkor áldott, Szent Szűz, kit Isten megszentelt, kit Isten kiválasztott. Azért magasztalunk téged mindörökkön örökké!
Katavászia 
Néked, mindenek Teremtője, * a tüzes kemencébe zárt jámbor ifjak * világraszóló énekkart képezve hangoztatták: * Minden művek, énekeljétek az Urat, * és magasztaljátok őt mindörökké!
IX. óda. 5. hang. Izaiás, örvendj...
Szent magasztalást zeng a szerzetesek serege a te Istentől fényessé tett emlékünnepeden, örvendezik a szerzetesnővérek kara is, mert mindnyájunknak dicsősége vagy, magasztalásra méltó Fruzsina!
A mennyei szentély szent ékességévé lettél, Isten kertjében liliomként növekedtél. A mindenség Uralkodójának illatos rózsaként, drága kenetként fölajánlottak, teljesen boldog Fruzsina.
Erényeid fényes ékszerével ragyogóvá tetted magadat, és a mennyei menyegzős hajlékba jutottál, tisztaságos. Most Krisztus ismeretlen szépségét szemléled, és az átistenülés teljességét élvezed.
A te szent emlékünneped megszenteli ma a híveket, mert szentté tévő világosság árad belőle, és mi hozzád esedezünk, Krisztus kiválasztott Jegyese, Fruzsina: Mentsd meg könyörgéseddel tisztelőidet!
Istenszülő-ének
Világosíts meg engem orcád világosságával, ki a szenvedélyek sötétségében vagyok, Világosság szellemi kapuja, Szent Szűz, hogy a halál éjszakája el ne ragadjon és üdvözülésem reményét el ne vegye!
Katavászia 
Izaiás, örvendj, * Szűz fogant méhében, * és Fiat szült, Emmánuelt, * Istent és embert. * Kelet az ő neve, * kit is magasztalván * a Szüzet dicsérjük.
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A szentéletűé
A megbecstelenítés fejedelme elől elrejtőztél, és őt, noha bölcselőnek tűntette föl magát, esztelennek nyilvánítottad. Szűz maradtál testben és lélekben, és férfias a lelkületben és hitben, szentéletű Fruzsina, szüzek szépsége, szerzetesnők ékessége! 
Az Istenszülőé
Trónok és uralmak, hatalmasságok és erők, arkangyalok és angyalok imádják a te Fiadat, mint Istent és Uralkodót, Szent Szűzanya, s téged szüntelenül magasztalnak. Esedezzél te is hozzá, Tisztaságos, hogy szabadítson meg engem a félelmetes kárhozattól!
Előverses sztihirák
8. hang
Mózes vesszeje, Üdvözítőnk, * a te tiszteletreméltó kereszted előképe volt, * mert rajta, mint a tenger mélységéből, *’ Emberszerető, kimentetted népedet!
A Paradicsom napkeleten egykoron * a tudás fáját nevelte a növények közepén. * A te Egyházad pedig, Krisztus, * a te keresztedet sarjadzotta, * mely a világ számára az élet forrása lett. * Az a róla evő Ádám halálát okozta gyümölcsével, * ez pedig életet adott a hite miatt üdvözülő gonosztevőnek. * Az ő bűnbocsánatában részesíts minket is, * Krisztus Isten, ki szenvedéseddel megfékezted * a gonoszlélek dühét ellenünk, *’ és méltass minket mennyei országodra.
Ó szentek, minek nevezzünk titeket? * Keruboknak-e, mert hordoztátok Krisztust? * Szeráfoknak-e, mert szüntelenül dicsőítettétek őt? * Angyaloknak-e, mert testetekről lemondottatok? * Vagy égi erőknek, mert csodákat műveltek? * A ti nevetek sokféle, s még több a nektek juttatott adomány! *’ Imádkozzatok lelkünk üdvösségéért!
Dicsőség... most és... fájdalmas Istenszülő-ének. Mintadallam
Ó megdöbbentő csoda! * Ó félelmetes titok! * A halhatatlan természetű hogyan függhet a fán? * Hogyan ízlelheti meg a halált? * Hogy ítélhetik el a felelősségre nem vonhatót? * Nap, rejtsd el sugaraidat és rendülj meg, * mikor látod e látványt! * Siránkozva mondotta ezt a Szűz, *’ mikor kereszten látta szülöttét, Krisztust.
Tropár 8. hang
Tebenned, ó szent anyánk, épen maradt az istenkép, * mert te fölvevén keresztedet, Krisztust követted, * és munkálkodván a jóban, arra oktattál bennünket, * hogy a testet mint mulandót megvessük, * és mindenben a halhatatlan lélek javára fáradozzunk. *’ Ezért most az angyalokkal örvendezik a te lelked, Szent Fruzsina anya!
Dicsőség… most és… 
Méhed gyümölcse, ó Tisztaságos, * a próféták és az ótörvény beteljesítője, * azért téged áhitattal Istenszülőként vallván * illő módon magasztalunk.

